טומי פרנקס

טומי פרנקס (באנגלית: Tommy Franks; נולד ב-17 ביוני 1945) הוא קצין בדימוס בדרגת גנרל בצבא ארצות הברית, שימש מפקד פיקוד מרכז של ארצות הברית ופיקד על כוחות ארצות הברית ובעלות בריתה במלחמת עיראק ובמלחמת אפגניסטן.

ביוגרפיה
פרנקס נולד בויינווד שבאוקלהומה, בנם המאומץ של ריי ולורן פרנקס. בגיל שש עבר עם משפחתו לסטרטפורד שבאוקלהומה, ולאחר מכן עברו למידלנד שבטקסס שם למד בתיכון המקומי. הוא החל ללמוד באוניברסיטת טקסס באוסטין אך נשר לאחר שנתיים. ב-1971, בעת שירותו הצבאי, השלים תואר ראשון במנהל עסקים באוניברסיטת טקסס בארלינגטון ותואר שני במינהל ציבורי מאוניברסיטת שיפנסברג בפנסילבניה. 

ב-1965 התגייס לצבא ארצות הברית, לאחר תקופת שירות נבחר לצאת לקורס קצינים והוכשר ב-1967 כקצין ארטילריה. הוצב בגדוד השני של רגימנט הארטילריה הרביעי בדיוויזיית החי"ר התשיעית, ושירת במלחמת וייטנאם כקצין טיווח ארטילריה ומטוסים, ועוזר קצין אג"ם. כמו כן שירת במלחמה כקצין שיתוף ארטילרי בגדוד החמישי של רגימנט החי"ר ה-60. 

פיקד על סוללת תותחים במרכז האימונים פורט סיל שבאוקלהומה. ב-1973 הוצב במערב גרמניה כמפקד סוללה בגדוד הראשון של רגימנט הפרשים המשורין השני. בתפקידו הבא שימש קצין אג"ם של הגדוד. לאחר מכן שימש מפקד פלוגת הנדסה ועוזר קצין אג"ם של הרגימנט המשורין ה-84. 

ב-1981 מונה למפקד הגדוד השני רגימנט הארטילריה ה-78 שהוצב במערב גרמניה. ב-1987 מונה למפקד הארטילריה של דיוויזיית הפרשים הראשונה. הוא לחם עם הדיוויזיה במלחמת המפרץ. לאחר המלחמה שימש עוזרו של מפקד בית הספר לארטילריה בפורט סיל. 

ב-1995 מונה למפקד דיוויזיית חיל הרגלים השנייה המוצבת בדרום קוריאה. ב-1997 מונה למפקד הארמייה השלישית/פיקוד כוחות צבא היבשה בפיקוד מרכז של ארצות הברית. 

ביוני 2000 קודם לדרגת גנרל ומונה למפקד פיקוד מרכז. לאחר פיגועי 11 בספטמבר 2001, הוביל את התכנון וניהול הלחימה ב"מבצע חירות מתמשכת" באפגניסטן וב"מבצע חופש לעיראק".

ב-2003 הוגשה נגדו תבעיה בבלגיה, על בסיס סמכות שיפוט אוניברסלית, בגין פגיעה באזרחים במלחמת עיראק. התביעה הוגשה על ידי 19 אזרחים עיראקים, שטענו שנחתים אמריקאים השתמשו בפצצות בעלות טווח פגיעה גדול מהרגיל, ותקפו גם אמבולנסים ואזרחים. ראש ממשלת בלגיה, גי ורהופשטט, הודיע כי הפרקליטות הבלגית תעביר לבית משפט בארצות הברית את התביעה.

הוא סיים את תפקידו ביולי 2003 ופרש מהצבא.

לאחר השירות הצבאי
ב-2004 פרסם אוטוביוגרפיה בשם "American Soldier". הספר שיצא לאור בהוצאת הרפר קולינס נכנס ישר עם פרסומו למקום הראשון ברשימת רבי המכר של הניו יורק טיימס. בדצמבר 2004 העניק לו ג'ורג' ווקר בוש את מדליית החירות הנשיאותית, עיטור הכבוד האזרחי הגבוה ביותר בארצות הברית.

הוא כיהן בדירקטוריונים של חברות בולטות בהן בנק אוף אמריקה, "אאוטבק סטייקהאוס" ו"צ'אק-אי-צ'יז".

חייים אישיים
ב-1969 נישא לקתרין והם הורים לבת אחת.

קישורים חיצוניים

 טומי פרנקס באתר CNN

הערות שוליים

בוגרי מכללת המלחמה של צבא ארצות הברית
גנרלים בצבא ארצות הברית
מעוטרי מדליית השירות המצוין של מחלקת ההגנה
מעוטרי מדליית השירות המצוין (צבא ארצות הברית)
אמריקאים מעוטרי אות לגיון ההצטיינות
מעוטרי מדליית האוויר
מעוטרי כוכב הארד
מעוטרי לב הארגמן
מפקדי פיקוד מרכז של ארצות הברית
מפקדי הדיוויזיה השנייה (ארצות הברית)
מקבלי מדליית החירות הנשיאותית
אבירים מפקדים במסדר האימפריה הבריטית
אמריקאים במלחמת עיראק
מפקדי הארמייה השלישית של צבא ארצות הברית
בוגרי אוניברסיטת טקסס באוסטין
אמריקאים שנולדו ב-1945